TYÖ- JA ELINKEINOMINISTERIÖ Muistio Liite 1

Alueet ja kasvupalvelut -osasto 7.3.2022

Neuvotteleva virkamies Mikko Härkönen

**VALTIONEUVOSTON ASETUS ALUEIDEN KEHITTÄMISESTÄ JA EUROOPAN UNIONIN ALUE- JA RAKENNEPOLITIIKAN TOIMEENPANOSTA ANNETUSSA LAISSA TARKOITETUISTA TUKIALUEISTA**

**Yleisperustelut**

Ehdotuksessa esitetään säädettäväksi alueiden kehittämisestä ja Euroopan unionin alue- ja rakennepolitiikan toimeenpanosta annetun lain (756/2021) 43 pykälässä tarkoitetuista tukialueista. Pykälän mukaan valtioneuvoston asetuksella voidaan määrätä maan heikoimmin kehittyneet alueet kehittämistarpeiden perusteella I ja II-tukialueiksi. Jako tapahtuu kokonaisten kuntien ja tarvittaessa myös kunnan osien muodostamien alueiden perusteella. Alueita määrättäessä on otettu huomioon Euroopan unionin alueluokitusjärjestelmä ja hallinnollisista rajoista riippumaton alueiden tunnistaminen sekä alueen asukkaiden työssäkäynti ja asiointi, kuntien välinen yhteistyö ja liikenneyhteydet.

Tukialueiden määrittelyn perustana on Euroopan komission 29.4.2021 antama tiedonanto alueellisia valtiontukia koskevista suuntaviivoista (jäljempänä aluetuen suuntaviivat) (2021/ C 153/01). Alueellisten valtiontukien ensisijaisena tavoitteena on EU:n epäedullisessa asemassa olevien alueiden taloudellinen kehitys. Edistämällä ja helpottamalla tukialueiden kestävää kehitystä tuella edistetään EU:n koheesiopolitiikkaa, jolla pyritään vahvistamaan taloudellista ja sosiaalista yhteenkuuluvuutta vähentämällä alueiden välisen kehityksen tasoeroja.

Euroopan komission käyttämä aluetuen suuntaviivojen tukialueluokitus poikkeaa Suomen käyttämästä luokituksesta. Euroopan komissio luokittelee tukialueet a- ja c-alueiksi seuraavasti:

* Ns. a-alueita ovat alueet, joiden BKT asukasta kohden ostovoimastandardina ilmaistuna on enintään 75 prosenttia EU27:n keskiarvosta
* Ns. c-alueiden väestökattavuus saadaan vähentämällä EU27:n tukikelpoisten a-alueiden väestömäärä koko enimmäisväestökattavuudesta. C-alueita on kahdenlaisia:

1. Alueet, jotka täyttävät tietyt määritetyt edellytykset ja jotka jäsenvaltio voi sen vuoksi nimetä c-alueiksi ilman lisäperusteluja, jäljempänä ’ennalta määritellyt c-alueet’;
2. Alueet, jotka jäsenvaltio voi oman harkintansa mukaan nimetä c-alueiksi sillä edellytyksellä, että se osoittaa kyseisten alueiden täyttävän tietyt sosioekonomiset kriteerit, jäljempänä ’ennalta määrittelemättömät c-alueet. Ennalta määrittelemättömien c-alueiden väestöpeitto saadaan, kun 48 prosentin kokonaisväestökattavuudesta vähennetään sekä a-alueiden että ennalta määriteltyjen c-alueiden väestöpeitto. Tämän väestöpeiton Euroopan komissio on jakanut aluetuen suuntaviivoissa esitetyn laskukaavan perusteella jäsenvaltioiden kesken.

Aluetuen myöntäminen on poikkeus perussopimuksen yleisestä valtiontukikiellosta. Tämän vuoksi Euroopan komissio katsoo, että EU27:n a- ja c-tukialueiden yhteenlasketun väestömäärän on oltava pienempi kuin ei-nimettyjen alueiden. Näin ollen koko EU:n alueella alueelliseen tukeen oikeutettujen alueiden väestökattavuus on 48 prosenttia. Suomen osalta väestökattavuus voi olla yhteensä 26,86 % väestöstä.

Aluetuen suuntaviivojen perusteella Suomen I ja II tukialueita nimettäessä esitetään noudatettavaksi seuraavia periaatteita. Ensimmäiseen tukialueeseen esitetään kuuluvaksi aluetuen suuntaviivojen mukaiset ennalta määritellyt c-alueet harvan asutuksen perusteella sekä ennalta määrittelemättömistä c-alueista ETA/EFTA ulkorajaperusteella esitettävät alueet. Toiseen tukialueeseen esitetään kuuluvaksi muut ennalta määrittelemättömät c-alueet, jotka nimettäisiin aluetuen suuntaviivojen BKT-kriteerin perusteella (vierekkäiset alueet, joilla on vähintään 50 000 asukasta ja jotka sijaitsevat sellaisilla NUTS 2-alueilla joiden ostovoima-korjattu BKT/as. on alle EU27 keskiarvon). Tukialueet määrittävät, millä alueilla yritysten investointihankkeisiin myöntämän aluetuen taso voi olla muuta maata korkeampi.

Ennen asetuksen antamista aluetukikartta on ilmoitettu virallisesti Euroopan komissiolle, joka on hyväksynyt aluetukikartan xx.xx.2022.

Esityksen keskeinen sisältö

Esityksessä on määritelty ne kunnat, jotka esitetään sisällytettäväksi I ja II tukialueeseen. Tukialueiden tuen enimmäisintensiteetit määräytyvät Euroopan komission suuntaviivojen mukaan ja ovat seuraavat:

**Tuen enimmäisintensiteetit**

|  |  |  |  |
| --- | --- | --- | --- |
|  | Pieni  yritys | Keskisuuri  yritys | Suuri  yritys |
| Ennalta määritellyt c-alueet (harva asutus) sekä ennalta määrittelemättömät c-alueet joilla maaraja ETA:n tai EFTA:n ulkopuolisen maan kanssa  (I tukialue) | 40 | 30 | 20 |
| Muut ennalta määrittelemättömät c-alueet (II tukialue) | 35 | 25 | 15 |

Tukialueilla käytössä olevista tuen enimmäisprosenttiosuuksista säädetään valtionavustuksesta yritystoiminnan kehittämiseksi vuosina 2021–2028 (758/2021) annetun lain nojalla annetussa valtioneuvoston asetuksessa valtionavustuksesta yritystoiminnan kehittämiseksi vuosina 2021–2028 (895/2021).

Tukialueiden määrittelemiseksi on lähdetty liikkeelle aluetuen suuntaviivojen kriteereistä ja reunaehdoista eli tarkasteltu suuralueittain, maakunnittain sekä seutukunnittain sekä tarvittaessa myös tarkemmalla aluejaolla ensisijaisesti bruttokansantuotetta ja työttömyysastetta. Lisäksi on tarkasteltu myös muita suuntaviivojen kriteereitä eli rakennemuutostilannetta, saaria ja maantieteellisesti eristyneitä alueita sekä ulkoraja-alueita (maaraja ETA:n tai EFTA:n ulkopuolisen maan kanssa). Näiden lisäksi arvioinnissa on käytetty asukastiheyttä/km2 sekä laajempaa aluetalouden tarkastelua. Esitys perustuu kokonaisarviointiin ja siinä on painotettu aluetalouden näkökulmaa.

**Ennalta määritellyt c-alueet**

Euroopan komission aluetuen suuntaviivoista antaman tiedonannon mukaan harvan asutuksen (alle 8 as/km2) perusteella ennalta määritellyksi c~~-~~alueeksi voidaan nimetä alueet, joiden kokonaisväestökattavuus on 23,34 %. Ehdotuksessa esitetään, että harvan asutuksen perusteella ennalta määritelty c-alue olisi Itä- ja Pohjois-Suomen suuralue eli Etelä-Savon, Pohjois-Savon, Pohjois-Karjalan, Keski-Pohjanmaan, Lapin, Kainuun ja Pohjois-Pohjanmaan maakunnat.

Ennalta määriteltyjen c-alueiden väestöpeitto tulee käyttää harvan asutuksen perusteella ennalta määriteltyjen alueiden nimeämiseksi, mutta aluetuen suuntaviivat mahdollistavat tietyin edellytyksin väestöpeiton käyttämisen myös em. harvaan asuttujen alueiden viereisten, harvaan asuttujen alueiden nimeämiseksi. C-alueiden väestökattavuuden rajallisuuden vuoksi näin ei kuitenkaan tässä esityksessä ole tehty.

**Ennalta määrittelemättömät c-alueet**

Ennalta määrittelemättömien c-alueiden väestökattavuus voi olla Suomessa 3,52 % (194 790 asukasta). Nämä alueet ovat kansallisesti nimettävissä, kunhan aluetuen suuntaviivojen kriteerit täyttyvät. Nimeämisen perusteena voivat olla aluetuen suuntaviivojen mukaiset sosioekonomiset, maantieteelliset tai rakenteelliset ongelmat. Oikeudenmukaisen siirtymän alueita on myös mahdollista nimetä rakennemuutoskriteerin perusteella. Tarkemmat kriteerit ennalta määrittelemättömien c-alueiden osalta ovat seuraavat:

***Arviointikriteeri 1:***

Vierekkäiset alueet, joilla on vähintään 50 000 as. Näiden on sijaittava sellaisilla NUTS 2 tai NUTS 3-alueilla joiden

1. BKT asukasta kohti on alle EU27:n keskiarvon tai vastaa sitä, tai
2. työttömyysaste on vähintään 115 prosenttia kansallisesta keskiarvosta

***Arviointikriteeri 2:***

NUTS 3 –alueet joiden as. luku on alle 100 000 ja joiden

1. BKT asukasta kohti on alle EU27:n keskiarvon tai vastaa sitä, tai
2. työttömyysaste on vähintään 115 prosenttia kansallisesta keskiarvosta

***Arviointikriteeri 3:***

Saaret tai vierekkäiset alueet, joille on ominaista samanlainen maantieteellinen eristyneisyys (esimerkiksi niemimaat ja vuoristoalueet) ja joiden

1. BKT asukasta kohti on alle EU27:n keskiarvon tai vastaa sitä, tai
2. työttömyysaste on vähintään 115 prosenttia kansallisesta keskiarvosta tai
3. asukasmäärä on alle 5 000

***Arviointikriteeri 4:***

NUTS 3 –alueet tai NUTS 3 –alueiden osat, jotka muodostavat vierekkäisiä alueita, jotka ovat a-alueen vieressä tai jotka jakavat maarajan ETA:n tai Euroopan vapaakauppaliiton (EFTA) ulkopuolisen maan kanssa.

***Arviointikriteeri 5:***

Vierekkäiset alueet, joilla on vähintään 25 000 asukasta ja jotka ovat vakavan suhteellisen taantuman kohteena, edellyttäen, että kyseiset alueet eivät sijaitse NUTS 3 -alueilla tai vierekkäisillä alueilla, jotka täyttävät edellytykset tulla nimetyiksi ennalta määritellyiksi alueiksi tai jotka voidaan nimetä arviointikriteerien 1─4 mukaisesti.

Tämän kriteerin perusteella voidaan nimetä myös alueita, jotka on nimetty oikeudenmukaisen siirtymän rahaston tuensaajiksi komission hyväksymässä jäsenvaltion oikeudenmukaista siirtymää koskevassa suunnitelmassa.

Edellä mainittujen arviointikriteerien ja laajemman aluetalouden tarkastelun perusteella ehdotuksessa esitetään ennalta määrittelemättömiksi c-alueiksi seuraavia alueita:

Maantieteellisesti yhtenäisenä alueena

* Keski-Suomesta Jämsän seutukunta sekä Joutsan, Keuruun ja Saarijärvi-Viitasaaren seutukunnat
* Päijät-Hämeestä pohjoiset kunnat Hartola, Sysmä, Padasjoki ja Heinola
* Etelä-Pohjanmaalta Kuusiokuntien ja Järviseudun seutukunnat
* Pirkanmaalta Tampereen seutukunnasta Kuhmoinen ja Ylä-Pirkanmaan seutukunnasta Mänttä-Vilppula ja Juupajoki
* Nimeämisellä tuetaan Jämsän äkillisen rakennemuutoksen tilanteen hoitoa, mutta samalla nimetään myös vierekkäisiä harvaan asuttuja alueita, joilla on verrattain korkea työttömyysaste ja heikko aluetalouden tilanne.
* Alue nimettäisiin aluetuen suuntaviivojen BKT-kriteerin perusteella (vierekkäiset alueet, joilla on vähintään 50 000 asukasta ja jotka sijaitsevat sellaisilla NUTS 2 –alueilla joiden ostovoimakorjattu BKT/as. on alle EU27 keskiarvon[[1]](#footnote-1)).

Etelä-Karjalan maakunnasta Imatran seutukunta

* Alue nimettäisiin ETA-/EFTA –ulkorajakriteerin perusteella

Kymenlaaksosta Miehikkälän ja Virolahden kunnat

* Kunnat nimettäisiin ETA-/EFTA –ulkorajakriteerin perusteella

Esitettävien ennalta määrittelemättömien c-alueiden väestöpeitto on 189 298 asukasta. Lopun väestöpeiton (5 492 asukasta) osalta käyttöä voidaan arvioida tarvittaessa myöhemmin.

Yksityiskohtaiset perustelut

1 § Pykälässä on mainittu ne kunnat, jotka kuuluvat alueiden kehittämisestä ja Euroopan unionin alue- ja rakennepolitiikan toimeenpanosta annetun lain (756/2021) 43 pykälässä tarkoitettuun ensimmäiseen tukialueeseen. Tukialueeseen esitetään nimettäväksi kaikki Itä- ja Pohjois-Suomen suuralueen kunnat suuralueen harvan asutuksen perusteella sekä ennalta määrittelemättömät c-alueet jotka jakavat maarajan ETA:n tai Euroopan vapaakauppaliiton (EFTA) ulkopuolisen valtion kanssa. Näitä kuntia ovat Etelä-Karjalan maakunnassa Imatra, Parikkala, Rautjärvi ja Ruokolahti sekä Kymenlaakson maakunnasta Miehikkälä ja Vironlahti.

2 § Pykälässä on mainittu ne kunnat jotka kuuluvat alueiden kehittämisestä ja Euroopan unionin alue- ja rakennepolitiikan toimeenpanosta annetun lain (756/2021) 43 pykälässä tarkoitettuun toiseen tukialueeseen. Tukialueeseen esitetään nimettäväksi aluetuen suuntaviivojen BKT-kriteerin perusteella Keski-Suomen maakunnasta Jämsä, Joutsa, Luhanka, Keuruu, Multia, Kannonkoski, Karstula, Kinnula, Kivijärvi, Kyyjärvi, Pihtipudas, Saarijärvi ja Viitasaari; Etelä-Pohjanmaan maakunnasta Alavus, Kuortane, Ähtäri, Alajärvi, Evijärvi, Lappajärvi, Soini ja Vimpeli; Päijät-Hämeen maakunnasta Hartola, Heinola, Padasjoki, ja Sysmä sekä Pirkanmaan maakunnasta Kuhmoinen, Juupajoki ja Mänttä-Vilppula.

3 § Voimaantulo ja voimassaoloaika

Asetus ehdotetaan tulemaan voimaan x päivänä xxkuuta 2022 ja sen ehdotetaan olevan voimassa 31.12.2027 asti.

**Esityksen vaikutukset**

Taloudelliset vaikutukset

Alueellisten valtiontukien ensisijaisena tavoitteena on EU:n epäedullisessa asemassa olevien alueiden taloudellinen kehitys. Edistämällä ja helpottamalla tukialueiden kestävää kehitystä tuella edistetään EU:n koheesiopolitiikkaa, jolla pyritään vahvistamaan taloudellista ja sosiaalista yhteenkuuluvuutta vähentämällä alueiden välisen kehityksen tasoeroja.

Suomessa esitettyjen tukialueiden korkeamman tuki-intensiteetin kautta pyritään tasaamaan alueiden kehittyneisyyseroja sekä tukemaan valittujen alueiden positiivista kehitystä.

**Asian valmistelu**

Valtioneuvoston asetus on valmisteltu työ- ja elinkeinoministeriössä. Valmistelun aikana on kuultu Ahvenanmaata Ahvenanmaan itsehallintolain (1144/1991) 59 b §:n mukaisesti.

Asetusehdotus ja siihen liittyvä muistio ovat olleet lausunnolla 7.─21.3.2022. [Lausuntopalvelu.fi:ssä](https://www.lausuntopalvelu.fi/FI/Proposal/Participation?proposalId=345f4fa5-e62c-4510-956d-be4b8e9e5606). Lausunnot pyydettiin maakuntien liitoilta, Ahvenanmaan maakunnan hallitukselta, Suomen Kuntaliitto ry:ltä, maa- ja metsätalousministeriöltä, valtiovarainministeriöltä sekä Finnvera Oyj:ltä.

Lausuntoja tuli yhteensä x. Lausuntoja on tullut seuraavilta tahoilta: x

Lausuntojen yhteenveto

Asetusehdotus on tarkastettu oikeusministeriön laintarkastuksessa xx.xx.2022.

1. Lähde: Eurostat [↑](#footnote-ref-1)